SKRIFTLIG FORESPØRGSEL E-3117/02

af Daniel Varela Suanzes-Carpegna (PPE-DE) til Kommissionen

(30. oktober 2002)

Om: Muslinger fra Galicien: Beskyttet oprindelsesbetegnelse

En årlig afsætning på mellem 260 og 300 millioner kg muslinger, en omsætning på over 400 millioner euro, 2 400 familier, der er direkte involveret i opdrætvirksomhed, og 13 000 arbejdspladser heraf omkring 8 500 faste og 7 000 afledte arbejdspladser. Denne situation har gjort det galiciske muslingeopdræt til en vigtig sektor og Galicien til verdens største producent af opdrættede muslinger bestemt til konsum. Alt dette får endnu større betydning, når det konstateres, at de økonomiske midler, der skabes ved denne produktion, fordeles på et bredt socialt grundlag, og at de takket være de lokale beslutningsbeføjelser reinvesteres i selve området. Det skaber en multiplikatoreffekt på den lokale økonomi, som har en stabiliserende social og økonomisk virkning. Sektoren tegner sig for omkring 50 % af den samlede muslingeproduktion i Den Europæiske Union med 35 % til markedet for friske muslinger, 41 % til den traditionelle konservesindustri og 24 % til nye, alternative forarbejdningsmetoder, som er i konstant vækst.

Producentorganisationen for opdræt af Mexillón de Galicia har allerede anmodet om beskyttet oprindelsesbetegnelse for dette produkt, hvilket vil skabe international præcedens, da det vil være den første beskyttede oprindelsesbetegnelse for et produkt fra havet. Som svar på min forespørgsel E-0013/01(1) af 19.2.2001 har kommissær Fischler bekræftet, at Kommissionen har modtaget en anmodning fra de spanske myndigheder om registrering af den pågældende betegnelse som beskyttet oprindelsesbetegnelse, og at ansøgningen var under behandling.

Kan Kommissionen oplyse, hvor langt man er fremme i proceduren for godkendelse og registrering af den pågældende beskyttede oprindelsesbetegnelse?

Kan Kommissionen oplyse om grundene til forsinkelsen og om, hvilke hindringer der kan foreligge for godkendelsen?

Kan Kommissionen oplyse om, hvilke foranstaltninger den har truffet eller påtænker at træffe for at fremskynde godkendelsen af Mexillón de Galicia som beskyttet oprindelsesbetegnelse, og hvornår den regner med at godkendelses- og registreringsproceduren er afsluttet?

(1) EFT C 235 E af 21.8.2001, s. 87.

Svar afgivet på Kommissionens vegne af Franz Fischler

(29. november 2002)

Ansøgningen om registrering af Mejillones de Galicia som beskyttet oprindelsesbetegnelse (BOB) blev indsendt den 19. februar 2001. Sagen er på nuværende tidspunkt under behandling hos den Videnskabelige Komité for BOB, beskyttet geografisk betegnelse (BGB) og garanteret traditionel specialitet (GTS).

Det modtagne dossier indeholdt ikke samtlige påkrævede oplysninger, som skal vise, at registreringsansøgningen opfylder betingelserne i Rådets forordning (EØF) nr. 2081/92 af 14. juli 1992 om beskyttelse af geografiske betegnelser og oprindelsesbetegnelser for landbrugsprodukter og levnedsmidler(1), som særlig er omhandlet i artikel 2 og 4. Som følge heraf har Kommissionen gentagne gange bedt om yderligere oplysninger med henblik på at kunne vurdere, om ansøgningen er begrundet, særlig med hensyn til produktets art og den ansøgende sammenslutning, identifikationen af de pågældende produkter, de anvendte termer under markedsføringen og forbindelsen mellem produktets egenskaber og forholdene i det afgrænsede geografiske område, herunder de naturbetingede og menneskeskabte faktorer.

Eftersom de modtagne svar ikke gjorde det muligt at fjerne tvivlen omkring visse af oplysningerne i denne ansøgning er Den Videnskabelige Komité blevet indkaldt for at afgive en udtalelse.

Behandlingen af ansøgningen om registrering af betegnelsen Mejillones de Galicia har allerede været genstand for en række arbejdsmøder i den Videnskabelige Komité, der ligeledes har bedt om yderligere oplysninger. Kommissionen skal som sekretariat for den Videnskabelige Komite gøre det nemmere for sine medlemmer, hvis selvstændighed i øvrigt skal garanteres, at få adgang til alle ønskede oplysninger. Kommissionen kan som følge heraf hverken påvirke komitéens arbejde eller vedtage nogen foranstaltninger med henblik på at fremskynde dennes konklusioner. Det næste møde vil finde sted i begyndelsen af januar 2003.

(1) EFT L 208 af 24.7.1992.